CELEX: 62013CN0677
Language: mt
Date: 2013-12-18 00:00:00
Title: Kawża C-677/13: Rikors ippreżentat fit- 18 ta’ Diċembru 2013 — Il-Kummissjoni Ewropea vs Ir-Repubblika Ellenika

22.2.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 52/30
            
         Rikors ippreżentat fit-18 ta’ Diċembru 2013 — Il-Kummissjoni Ewropea vs Ir-Repubblika Ellenika
   (Kawża C-677/13)
   2014/C 52/55
   Lingwa tal-kawża: il-Grieg
   
      Partijiet
   
   
      Rikorrenti: Il-Kummissjoni Ewropea (rappreżentanti: M. Patakia u E. Sanfrutos Cano)
   
      Konvenuta: Ir-Repubblika Ellenika
   
      Talbiet
   
   
               —
            
            
               tikkonstata li:
               
                           —
                        
                        
                           billi ma adottatx il-miżuri neċessarji sabiex tiżgura li (a) l-immaniġġar tal-iskart tat-terraferma ta’ Kiato jitwettaq mingħajr ma titqiegħed f’periklu s-saħħa tal-bniedem u mingħajr ma tiġi kkawżata ħsara lill-ambjent, u li (b) jiġu pprojbiti l-abbandun, iċ-ċaħda jew l-immaniġġar mhux ikkontrollat tal-iskart fl-imsemmija terraferma;
                        
                     
                           —
                        
                        
                           billi ttollerat l-operat ta’ din it-terraferma mingħajr kundizzjonijiet ambjentali approvati u mingħajr awtorizzazzjoni valida li josservaw il-kundizzjonijiet relattivi għall-ħruġ ta’ tali awtorizzazzjoni u l-kontenut tagħha, u konsegwentement, ma żguratx li fit-terraferma jintrema biss skart li jkun irċieva trattament, billi d-detentur tal-iskart jew l-operatur tal-imsemmija terraferma ma jistax jagħti prova, qabel jew matul il-kunsinna, li l-iskart inkwistjoni jista’ jiġi ammess fit-terraferma, skont il-kriterji ffissati fl-awtorizzazzjoni u li l-iskart jissodisfa l-kriterji ta’ ammissjoni ddefiniti fl-Anness II;
                        
                     
                           —
                        
                        
                           billi ma żguratx li l-proċeduri ta’ kontroll u ta’ monitoraġġ matul il-fażi ta’ operat tat-terraferma josservaw ir-rekwiżiti legali minimi,
                        
                     ir-Repubblika Ellenika kisret l-obbligi tagħha taħt l-Artikoli 13, 23 u 36(1) tad-Direttiva 2008/98/KE tal-Parlament Ewropew u tal-Kunsill, tad-19 ta’ Novembru 2008, dwar l-iskart u li tħassar ċerti Direttivi (1) kif ukoll l-Artikolu 6 (subparagrafu (a)), l-Artikolu 8, l-Artikolu 9 (subparagrafi (a), (b) u (ċ)), l-Artikolu 11(1) (subparagrafu (a)), u l-Artikolu 12 tad-Direttiva tal-Kunsill 1999/31/KE, tas-26 ta’ April 1999, dwar ir-rimi ta’ skart f’terraferma (2);
            
         
               —
            
            
               tikkundanna lir-Repubblika Ellenika għall-ispejjeż.
            
         
      Motivi u argumenti prinċipali
   
   
               (1)
            
            
               L-awtoritajiet Elleniċi għadhom jittolleraw l-operat tat-terraferma ta’ Kiato mingħajr kundizzjonijiet ambjentali approvati u mingħajr l-awtorizzazzjoni xierqa (ksur tal-Artikolu 23 tad-Direttiva 2008/98/KE u tal-Artikoli 8 (b’mod partikolari s-subparagrafu (a)), u 9 (subparagrafi (a), (b) u (ċ)) tad-Direttiva 1999/31/KE. Minħabba l-assenza ta’ din l-awtorizzazzjoni, ir-Repubblika Ellenika lanqas ma tista’ tosserva l-obbligi li jirriżultaw mill-Artikolu 6, subparagrafu (a) u mill-Artikolu 11 (1) (subparagrafu (a)) tad-Direttiva 1999/31/KE.
            
         
               (2)
            
            
               L-ispezzjonijiet li twettqu fl-24 ta’ Ottubru 2007, fit-3 ta’ Novembru 2011, u fil-31 ta’ Lulju 2012 żvelaw problemi serji marbuta ma’ funzjonament ħażin tat-terraferma ta’ Kiato u saturazzjoni eċċessiva tas-sit. Fi kliem ieħor, jeżisti ksur tal-Artikoli 13 u 36(1) tad-Direttiva 2008/98/KE u tal-Artikoli 8, 9 u 12 tad-Direttiva 1999/31/KE.
            
         
      (1)  ĠU L 312, tat-22 ta’ Novembru 2008, p. 3.
   
      (2)  ĠU Edizzjoni Speċjali bil-Malti, Kapitolu 15, Vol. 4, p. 228.